Sakeman se skietdood meer as ‘net gewone polisieondersoek’Die motor waarin Wandile Bozwana geskiet is. Foto: SAPD Chris Hattingh, leier van die Demokratiese Alliansie in Noordwes, het gesê Wandile Bozwana se skietdood moet meer as net ŉ gewone polisieondersoek wees, maar ook ander gereelde ontvangers van tenders ondersoek. “Die ondersoek moet polities onafhanklik wees en ‘n leefstyl-oudit van hooggeplaaste politici en beamptes betrokke by Noordwes se tendertoekennings insluit. Dit moet vir openbare bestudering en kommentaar in die provinsiale wetgewer voorgelê word,” het hy gesê. “Slegs dan kan die agterstallige herontwerp van Noordwes se tenders- en aankopestelsel begin en kan geloofwaardigheid herstel word.” Maroela Media het vroeër berig die sakeman, wat in Mahikeng gebore is, is dood nadat hy na bewering nege keer deur ŉ onbekende gewapende man geskiet is. Sy vroulike kollega wat saam met hom in die motor was, is twee keer in haar middel geskiet. Volgens Hattingh het Madoda Sambatha, Noordwes se LUR van openbare werke, gesê Bozwana het al meer as R1 miljard se kontrakte van Noordwes se provinsiale en plaaslike regerings ontvang. Hy was ook glo betrokke by regeringsprojekte ter waarde van R305 miljoen. Bozwana het die Noordwes-regering al op verskeie geleenthede hof toe gesleep. Verlede maand het hy ŉ hofsaak gewen om ŉ staatsbankrekening met R30 miljoen en 44 staatsvoertuie oor te neem ná ŉ dispuut oor ŉ betaling. Die regering het die saak voor die Grondwethof gebring en gesê die hofbevel, dat die bankrekening aan Bozwana oorgeteken word, het ŉ negatiewe effek op dienslewering en ŉ Artikel in die Wet op Staatsaanspreeklikheid verbied dat sodanige bevele uitgereik word.